1.Ievads

Eiropas Savienība un pasaule saskaras ar klimata pārmaiņu izraisītu eksistenciālu apdraudējumu un aizvien pieaugošās enerģētikas krīzes draudiem. Ja mēs nepaātrināsim cīņu pret klimata pārmaiņām un biodaudzveidības samazināšanos, mēs nespēsim sasniegt Parīzē noteiktos mērķrādītājus un līdz ar to arī izmantot iespēju izvairīties no pilnīgas klimata krīzes, kas radīs postošas sekas cilvēkiem un videi visā pasaulē.

Klimata pārmaiņu starpvaldību padomes sestajā ziņojumā secināts, ka līdz 2030. gadam siltumnīcefekta gāzu emisija pasaulē jāsamazina par 43 %, lai sasniegtu mērķi ierobežot globālo sasilšanu līdz 1,5 °C. Tā kā enerģētikas nozarei ir liela nozīme siltumnīcefekta gāzu emisijas samazināšanā, tā būs šīs pārkārtošanās centrāls elements.

Tajā pašā laikā Krievija ar savu neizprovocēto un nepamatoto agresīvo karu pret Ukrainu ir pārkāpusi starptautiskos noteikumus . Tas novedis pie nestabilitātes enerģijas un pārtikas tirgos un liela cenu svārstīguma un enerģētiskās nedrošības, kas ietekmē ne tikai tās tuvākās kaimiņvalstis, bet arī visu pasauli. Tādēļ ir nepieciešami pretpasākumi, kas risina gan īstermiņa vajadzības, gan ilgtermiņa ietekmi uz ES un tās partneriem. ES pilnībā solidarizējas ar Ukrainu un turpina atbalstīt tās energosistēmu.

Enerģētikas zaļā pārkārtošanās ir vienīgais veids, kā nodrošināt vienlaikus ilgtspējīgu, drošu un cenas ziņā pieejamu enerģiju visā pasaulē. Tāpēc ES ir apņēmības pilna turpināt iesākto kursu un sadarboties ar partneriem visā pasaulē, lai mudinātu partnervalstis ne tikai palielināt savus centienus klimata jomā un noteikt ceļus uz klimatneitralitāti, bet arī izveidot abpusēji izdevīgas ilgtermiņa attiecības, jo īpaši enerģētikas nozarē.

ES turpinās un pastiprinās savu iesaisti visā pasaulē, izmantojot īpašas partnerības. To var panākt ar finansiālu atbalstu, palīdzību, tehnoloģiju nodošanu un/vai ciešākām tirdzniecības attiecībām.

Arī Eiropai ir nepieciešams uzsākt šo kursu. Neraugoties uz diversifikāciju un iekšējiem enerģētiskās drošības pasākumiem, kas veikti kopš 2009. gada gāzes krīzes, Eiropa joprojām ir pārāk atkarīga no piegādātāja, kurš ir gatavs izmantot enerģiju kā ieroci. Lai pārvarētu šo neaizsargātību, Eiropas Komisija 2022. gada 8. martā nāca klajā ar paziņojumu par REPowerEU, kurā sniegts plāns, kā izbeigt fosilās enerģijas importu no Krievijas krietni pirms 2030. gada. Lai to panāktu, ir jādiversificē ES enerģijas piegāde, jāpalielina energotaupība un energoefektivitāte un jāpaātrina enerģētikas zaļā pārkārtošanās.

Tas viss palīdz reaģēt uz problēmām, kas raksturīgas strauji mainīgajai pasaulei un situācijai enerģētikas jomā. Turpmākajos gados un desmitgadēs radīsies jaunas enerģijas ražošanas iespējas, kā arī jauni tirdzniecības modeļi un transporta vajadzības. Tradicionālo energoproduktu tirdzniecība pakāpeniski samazināsies, toties sāksies jaunu produktu, piemēram, ūdeņraža un amonjaka, starptautiska tirdzniecība, un pieaugs pieprasījums pēc mazemisiju tehnoloģijām. Būs nepieciešami jauni standarti un pārvaldības kārtība, lai, izmantojot noteikumos balstītu pieeju, veidotu uzticamākas un savstarpēji izdevīgākas partnerības.

Eiropas Savienībai ir jābūt gatavai rīkoties un veidot šo jauno, mainīgo vidi. Eiropai radīsies jaunas iespējas izmantot savu līderpozīciju zaļo tehnoloģiju jomā un veicināt taisnīgāku un ilgtspējīgāku attīstību visā pasaulē, taču tai būs arī jaunas problēmas saistībā ar enerģētisko drošību un piegādes ķēžu noturību, jo īpaši attiecībā uz kritiski svarīgām izejvielām, kas ir būtiskas enerģētikas pārkārtošanas procesā.

Tāpat krīze ir iespēja daudzām valstīm savā attīstības ceļā izvairīties no oglekļietilpīgā posma un gūt labumu no zaļākas, vienlīdzīgākas ekonomikas, kas miljoniem cilvēku nodrošina piekļuvi enerģijai. Saskaņā ar 7. ilgtspējīgas attīstības mērķi ES strādās, lai nodrošinātu taisnīgu un iekļaujošu enerģētikas pārkārtošanu. Eiropas Komisija un Augstais pārstāvis sadarbosies un atbalstīs valstis, kas uzsāk zaļo pārkārtošanos, veicinot ilgtermiņa ilgtspējīgas investīcijas, arī ar Global Gateway — Eiropas Savienības plānu un vērtībā bāzētu priekšlikumu apjomīgām investīcijām infrastruktūras attīstībā visā pasaulē.

Visi šie aspekti prasa ES vairāk nekā desmit gadus pēc iepriekšējās ārējās enerģētikas stratēģijas pieņemšanas atjaunināt savu ārējo enerģētikas stratēģiju, pastiprinot sadarbību ar partneriem un stiprinot savu klimata un enerģētikas diplomātiju saskaņā ar 2021. gada 25. janvāra Ārlietu padomes secinājumiem.

Lai to panāktu, ES ārējās enerģētikas politikas mērķi būs:

·stiprināt savu enerģētisko drošību, noturību un atvērto stratēģisko autonomiju, diversificējot ES enerģijas piegādi un veicinot energotaupību un energoefektivitāti;

·paātrināt globālo zaļo un taisnīgo enerģētikas pārkārtošanos, lai nodrošinātu ilgtspējīgu, drošu un cenas ziņā pieejamu enerģiju ES un pasaulei;

·atbalstīt Ukrainu un citas valstis, kuras tieši vai netieši ietekmējusi Krievijas agresija;

·izveidot ilgstošas starptautiskas partnerības un atbalstīt ES tīras enerģijas nozares visā pasaulē.

2.ES ārējā enerģētikas politika stratēģijai REPowerEU

Kā izklāstīts 2022. gada 18. maija plānā REPowerEU, kas publicēts vienlaicīgi ar šo stratēģiju, Eiropas energosistēmas efektivitātes palielināšamās un pāreja uz zaļajiem energoresursiem notiks straujākā tempā, nekā bija paredzēts pirms Krievijas agresijas pret Ukrainu. Lai gan enerģētikas zaļā pārkārtošanās ir ES enerģētiskās neatkarības panākšanas centienu pamatā, atteikšanās no Krievijas fosilo degvielu resursiem nozīmē, ka daļu no tiem būs jāaizstāj ar fosilo degvielu piegādēm no citiem starptautiskiem piegādātājiem, ņemot vērā, ka ES iekšzemes naftas un gāzes ieguve ir ievērojami samazinājusies: mēs importējam 90 % no gāzes patēriņa, 97 % no naftas un 70 % no mums nepieciešamajām oglēm. Tā kā ES gāzes pieprasījums samazināsies straujāk, nekā iepriekš tika prognozēts, un ņemot vērā nepieciešamību samazināt balasta investīciju un aktīvu risku, ES dos priekšroku diversifikācijas stratēģijām, kas ietver investīcijas gan gāzes, gan zaļā ūdeņraža projektos.

2.1.ES gāzes piegāžu diversifikācija